 

**בבית הדין הצבאי לערעורים**

בפני:

**תא"ל נועה זומר** - המשנה לנשיאה

בעניין:

**ק/\*\*\*\*\*\*\* סא"ל ד' ש' –** המערער (ע"י ב"כ, עו"ד עדי אייזנר)

**נ ג ד**

**התובע הצבאי הראשי –** המשיב (ע"י ב"כ, רס"ן גלי קטלן)

ערעור על החלטה של בית הדין הצבאי המיוחד שניתנה בתיק מיוחד (מחוזי) 1/21 (אל"ם שחר גרינברג - שופט) ביום 24.6.2024. הערעור נדחה.

**ה ח ל ט ה**

1. לפניי ערעור ההגנה על החלטתו של בית הדין קמא הנכבד שלא להקל בתנאים המגבילים שבהם שוחרר המערער ממעצרו, כך שלא יוכל להתייצב, ללא מפקחים, לדיון הקבוע בבית הדין מחר, בשעות הצהריים, שבו צפויה להינתן הכרעת הדין בעניינו.
2. המערער שוחרר בשעתו ממעצר, בתנאים מגבילים ובהם מעצר בית "מלא" בבית הוריו; פיקוח בכל רגע נתון של אחד מן המפקחים שנמנו בתסקיר המעצר של שירות המבחן; איסור יצירת קשר עם כל גורם הקשור לתיק; יצירת קשר עם אחרים במפגש פרונטלי בלבד, בבית הוריו ובנוכחות אחד המפקחים; איסור שימוש במצלמות, במכשירי טלפון או במחשבים, ניידים או נייחים, לרבות שימוש במרשתת; ערבון כספי בסך 100,000 ש"ח; ערבות עצמית בסך 50,000 ש"ח; ערבות צד ג' בסך 75,000 ש"ח; הפקדת דרכון והוצאת צו איסור יציאה מן הארץ; העמדה בפיקוח של שירות המבחן ובחינת האפשרות לשילובו של המערער בטיפול במסגרת שירות המבחן. על דעת הצדדים, סויגו התנאים כך שהמערער יוכל ליצור קשר טלפוני, בנוכחות אחד המפקחים, עם בני משפחתו הגרעינית, עם מפקחים ועם עורכי דינו - באמצעות מכשיר טלפון "כשר" (ללא מצלמה וללא גישה למרשתת), המצוי ברשות המפקחים. נקבע, כי התנאים המגבילים יחולו עד תום ההליכים המשפטיים בעניינו (ב"ש/22/23 **התובע הצבאי הראשי נ' סא"ל שרוני** (2023)). בהחלטות קודמות של בית דין זה, נדחו בקשות להקל בתנאים אלה, בהיבט של שימוש במרשתת, בכפוף להתקנת חסם תוכן; ושל הגעה וחזרה עצמאית, ללא ליווי מפקחים, למרכז "מעגלים", שם השתלב המערער בתכנית טיפולית החל מיום 1 באוגוסט 2023, מדי שבוע בימים א-ה, בין השעות 08:00 - 16:00 (ע"מ/79/23 **התובע הצבאי הראשי נ' סא"ל שרוני** (2023); ע"מ/84/23 **סא"ל שרוני נ' התובע הצבאי הראשי** (2023)).
3. מאז, בעקבות תסקיר נוסף של שירות המבחן, ובהסכמת הצדדים, ביטל בית הדין קמא את התנאי המגביל שעניינו ליווי של המערער ע"י מפקחים למרכז הטיפולי וממנו, ונקבע כי יוכל לצאת לבדו מביתו ולשוב אליו, בדרך הקצרה ביותר. עוד הוחלט על מתן אפשרות של גישה למרשתת, תוך שימוש בחסם תוכן ברמה בינונית. בהמשך, ובהמלצת שירות המבחן, אף אושרה למערער לינה, בפיקוח, אחת לשבועיים, בבית ילדיו.
4. המערער צפוי להגיע מחר עצמאית למרכז הטיפולי, בשעות הבוקר. הבקשה היא כאמור כי יגיע משם בגפו גם לישיבת הכרעת הדין, ולאחר מכן, בטרם ישוב לביתו, יקיים פגישה עם באת כוחו - הכל ללא מפקחים. בית הדין קמא הנכבד דחה את הבקשה, בהינתן רגישותו של הדיון המדובר, שאליו אמורות להגיע גם נפגעות עבירה. הללו אף הביעו חשש בפני התביעה מכך שהמערער יגיע אל המקום ללא פיקוח. צוין, כי אין זה "הזמן והמקום הנכונים שבהם יש להעמיד במבחן את הסתברות התממשותה של הסכנה מן [המערער], בעטיה הוטלו עליו תנאי שחרור שכוללים פיקוח מלא", והודגש כי אין להשוות את מעמד הכרעת הדין להזדמנויות קודמות, שבהן התיר בית הדין למערער לצאת ללא ליווי לטיפול, היוועצות בבאת כוחו, טיפולים רפואיים וכדומה.
5. בערעורה, הטעימה הסניגורית כי בחלוף שנה ומחצה מן המועד שבו שוחרר המערער בתנאים מגבילים, ללא הפרה כלשהי - ניתן לקבוע כי הסתברות התממשותה של הסכנה מן המערער כבר עמדה במבחן. נטען, כי אין זה ברור גם מהי הסכנה שאותה יוכל המפקח להלום, להבדיל, למשל, משוטרי המשטרה הצבאית המצויים באולם, ומשברור למערער, כי יורשע לפחות בפרטי האישום שבהם הודה במסגרת גדר הכפירה. אשר להיוועצות המבוקשת לאחר הדיון, הפנתה הסניגורית להזדמנויות רבות שבהן הותירה התביעה לשיקול דעת בית הדין מפגשים כאמור, ללא פיקוח (האחרונה שבהן, שלשום). עוד הפנתה ההגנה לתסקיר המעצר האחרון בעניינו של המערער, שבו הוערך כי פחת הסיכון להפרת התנאים המגבילים.
6. התביעה, מצידה, סמכה ידיה על החלטתו של בית הדין קמא, והפנתה לזכותן של נפגעות העבירה, לפי חוק (סעיף 513ו(2) לחוק השיפוט הצבאי, התשט"ו - 1955) "לקבל בבית הדין הצבאי, ככל האפשר, הגנה מפני מגע או קשר בלתי נחוץ בינו [נפגע העבירה] לבין החשוד, הנאשם או הנידון, שלוחיו או מקורביו". התביעה שבה והטעימה את רגישות הדיון המדובר, שבגינה התנגדה גם להגעה של המערער למפגש היוועצות לאחר מכן, ללא פיקוח - והפנתה גם לתסקיר המעצר הנ"ל, שבו נכתב כי יצאה ללא פיקוח למסגרת הטיפולית אינה דומה באופייה ליציאות אחרות, לאור הדיווח השוטף המועבר מן המרכז הטיפולי לגבי הגעתו והתנהלותו של המערער.
7. ניסיון למצוא פתרון פרקטי, על דעת הצדדים - לא עלה יפה.

**דיון והכרעה**

1. כפי שנקבע בע"מ/79/23 ובע"מ/84/23 הנ"ל, הפיקוח על המערער, מלבד התנאים המגבילים הנוספים שנקבעו בעניינו, הוא בעל "קשר בין מידת הסכנה הנשקפת מהמשוחרר בערובה והסתברות התממשותה לבין יכולתה של חלופת המעצר לצמצמה" (רינת קיטאי סנג'רו, **המעצר: שלילת החירות בטרם הכרעת הדין**, 225 (2011)), ועונה על דרישת המידתיות הנזכרת בפסיקה (כגון, בבש"פ 3323/16 **בורוביק נ' מדינת ישראל**, פסקה 5 (10.5.2016)). זאת, בהינתן אופי המעשים המיוחסים למערער - ריבוי האישומים; הדפוס השיטתי של תיעודן האינטימי של נפגעות העבירה; וניצול תפקידו ומעמדו של המערער לשם כך, לאורך שנים ארוכות, תוך גילוי לכאורה של תחכום, תעוזה ומניפולטיביות.
2. צודקת הסניגורית בכך ש"בצד העיקרון העומד על קיומו של קשר ענייני בין המגבלה המוטלת על הנאשם לבין עילת המעצר, קיים לשיטתי גם טעם לבחון, אגב הקלה הדרגתית במגבלות, האם הנאשם מקפיד לקיים את חיוביו, והאם ניתן ליתן בו אמון לקראת הקלות נוספות" (בש"פ 3803/23 **קובי נ' מדינת ישראל**, פסקה 16 (26.6.2023)). כמובא לעיל, כך אכן נעשה, בנושאים מהותיים, בהחלטות עיתיות של בית הדין קמא.
3. לא מצאתי להקל עוד, ביחס להיעדר פיקוח על המערער בהגעתו מחר לישיבה שבה תוקרא הכרעת הדין בעניינו, שלה נודעת משמעות רבה (ראו והשוו, גם לגבי המותב המחליט בבקשות להקלה בתנאים מגבילים, לפי השלב הדיוני שבו מדובר, את בש"פ 876/23 **פלוני נ' מדינת ישראל**, פסקה 24 ואילך (12.2.2023)).
4. אשר למפגש היוועצות לאחר ישיבת בית הדין מחר, הציעה הסניגורית מתווה ברוח זה שעליו הוסכם בעניינו של המערער, בע"מ/68/23 **סא"ל שרוני נ' התובע הצבאי הראשי** (2023)). ברם, ההסתפקות שם ב"טווח קריאה" של מפקח התייחסה למפגשי היוועצות במקום מעצר הבית של המערער, ולא מחוצה לו, כמבוקש כאן. ממילא, הקביעה בדבר נחיצותו של מפקח בישיבת הכרעת הדין, בסמוך לפני ההיוועצות המבוקשת, מבדילה בין המפגש הנדון לבין מפגשים קודמים, שבהם בהסכמת התביעה ניתנה רשות לקיימם ללא פיקוח.
5. הערעור נדחה, אפוא.

ניתנה היום, י"ט בסיון התשפ"ד, 25 ביוני 2024, בפומבי ובנוכחות באי כוח הצדדים.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**תא"ל נועה זומר**

**המשנה לנשיאת בית הדין הצבאי  
 ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סרן כפיר לב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצין בית הדין**